Sonja Mikkelsen (S), 2000-02-08:
Vi kan jo se i statistikken, at også de ældre trafikanter er overrepræsenteret i ulykkesstatistikken, slet ikke tilnærmelsesvis som de unge mænd, men der er alligevel en stigning i deres repræsentation i ulykkesstatistikken.
Derfor har jeg også på det her område nedsat en arbejdsgruppe, i øvrigt efter inspiration fra Færdselssikkerhedskommissionen, som ser på, hvad man kan gøre på det her område.
Samtidig har sundhedsministeren etableret en lille gruppe, der skal se på, hvordan man lægeligt skal tage stilling til, om folk er egnede til at køre bil, også efter de er blevet 70 år.
Der prøver vi altså på nu at overveje, om det i virkeligheden skal være andre dele af sundhedssystemet, der skal tage stilling til det spørgsmål, og om den privatpraktiserende læge i virkeligheden ikke er så egnet til lige præcis at løse den opgave, fordi det måske kan være lidt nært på med en patient, man har haft igennem mange år, og som man måske helst ikke vil genere ved at tage kørekortet fra ham.
Jeg tror da, der kan være noget om, at man kan forsøge at gøre det til en æressag, at man holder op med at køre bil i tide, men det er måske rigtigt, at vi kigger lidt på, hvad det er for et lægeligt system, der i virkeligheden forholder sig til det her spørgsmål.
Jeg kan også oplyse, at der er nogle forsøg i gang, bl.a. i Sønderjyllands Amt, som vi støtter fra Trafikministeriets side, og som også tager sigte på at udvikle nogle metoder til, at man kan identificere de bilister, som bør af med kortet, fordi de ikke længere er egnede til at færdes i trafikken.
Med lovforslaget her foreslår oppositionen, at færdselslovens hastighedsgrænser for lastbiler, vogntog, personbiler og motorcykler med påhængskøretøj forhøjes fra 70 til 80 km/t på motorveje og på motortrafikveje.
Baggrunden for forslaget har forslagsstillerne nævnt er at få en mere glidende trafik og undgå hasarderede overhalinger samt harmonisere hastighederne med de hastigheder, der er gældende i langt de fleste EU-lande.
Regeringen er imidlertid ikke indstillet på at støtte lovforslaget.
En generel forhøjelse af hastighederne for de pågældende køretøjstyper bør ikke gennemføres uden en nøje vurdering af de færdselssikkerhedsmæssige aspekter.
Jeg har igennem nogen tid overvejet muligheden for forsøg med højere hastigheder for bl.a. lastbiler og personbiler med påhængskøretøj, og jeg vil derfor foretrække, at der i færdselsloven indføjes en mulighed for forsøg med forhøjelse af hastigheden fra 70 til 80 km/t på udvalgte motorvejsstrækninger og på nærmere angivne betingelser for de pågældende køretøjer i kombination med et overhalingsforbud.
Jeg overvejer derfor at stille et ændringsforslag til nr. L 156, lov om ændring af færdselsloven, lov om private fællesveje og lov om vintervedligeholdelse og renholdelse af veje, i Trafikudvalget.
Baggrunden for forslaget er at indhente erfaringer med højere hastigheder i kombination med overhalingsforbud for de køretøjer, der i dag må køre 70 km/t på motorvej, således at der tilvejebringes et godt erfaringsgrundlag, så vi vil kunne tage stilling til, om det af hensyn til færdselssikkerheden, herunder trafikafviklingen, er mest hensigtsmæssigt, at disse køretøjer vil kunne køre 80 km/t på motorvej, hvor det i dag er 70 km/t. Jeg kan samtidig oplyse, at jeg har talt med Dansk Transport og Logistik om en sådan forsøgsordning, og Dansk Transport og Logistik har i den forbindelse tilkendegivet, at man gerne vil være med til at drøfte forsøgsordningen, herunder hvilke strækninger der eventuelt kan blive aktuelle til et forsøg, og hvilke nærmere vilkår der i øvrigt bør gælde for et sådant forsøg.
Andre organisationer vil sikkert også gerne høres i sagen, bl.a. SiD kan jeg forestille mig, og det vil jeg naturligvis gøre.
På den baggrund finder jeg, at det foreliggende lovforslag bør forkastes.